Familien til 84-årige Svend Aage Andersson ringede tre gange for at rykke for en ambulance til den tidligere hjerteopererede mand, der kastede op og ikke kunne få luft. De ventede i 38 minutter før ambulancen kom - der havde den ældre mand fået hjertestop og var død. Det skriver Fyens.dk.

- Der er ikke sat nogen ambulance på endnu. Der er ikke nogen ledige.

Sådan lød meldingen fra alarmcentralen til Kim Anderssson fra Odense, da han om eftermiddagen tirsdag d. 1. september for tredje gang ringede til alarmcentralen. Imens forsøgte hans bror Johnny og hans stedmor Lis at holde deres far og mand oprejst i kørestolen.

84-årige Svend Aage Andersson kastede op og havde vejrtrækningsbesvær.

Episoden skete samme dag som det hollandsk ejede Bios overtog ambulancekørslen på det meste af Fyn samt i Syd- og Sønderjylland.

Insisterer ikke

Efter et besøg hos sin øjenlæge om formiddagen fik Svend Aage Andersson det pludselig dårligt. Hans hustru ringede første gang bekymret til alarmcentralen klokken 15.10. Hun fortalte om mandens sygdomsforløb med blandt andet fire bypass-operationer, og at han havde det meget skidt.

Af båndudskriften af samtalen, som Fyns.dk har fået aktindsigt i, fremgår det, at den ældre dame tydeligvis ikke kan lide at lægge systemet til last.

- Sådan var min far, fortæller 53-årige Kim Andersson, han ville aldrig have sådan noget. Havde jeg været der fra start, havde jeg sagt, at de skulle komme med udrykning omgående.

Familien forsøgte flere gange at finde ud af af, hvor ambulancen blev af, men fik at vide, at ingen var ledige. Da den endelig kom, var det for sent. Svend Aage Andersson sad livløs i sin kørestol. Redderne forsøgte genoplivning. Men forgæves.

Sønnen Kim Anderson oplyser, at familien nu vil klage over hele forløbet.

- Det er ligegyldigt, at min far var 84 år. Det kunne lige så godt have været en på 20 eller 30 år, der havde siddet der. Det kunne være mig eller min bror eller et barn. Hvis der ikke er en ambulance, er der ikke en ambulance, siger han.

Region Syddanmark: Det sker jævnligt

Torsten Lang-Jensen, der er præhospital leder i Region Syddanmark, erkender, at alarmcentralen burde have opgraderet ambulancen til en A-kørsel (højt prioriteret kørsel red. ) langt før i forløbet. At der ingen ledige ambulancer er på det pågældende tidspunkt er dog ikke noget særsyn, siger han

- Det sker engang imellem, når efterspørgslen er for stor. Vi har jo kun de ambulancer, vi har, siger Torsten Lang-Jensen og uddyber:

- Det sker jævnligt. Det gjorde det også før 1. september (hvor Bios overtog driften red.).